Athyglisverður topplisti PC World

PC World, samstarfsaðili Tölvuheims í gegnum tíðina, hefur nýlega gefið út sinn árlega lista yfir bestu vörur ársins og að vanda kennir þar margra athyglisverðra grasa.

Listinn hefur verið tekinn saman hjá PC World allt frá byrjun níunda áratugarins og hefur því verið athyglisverð heimild um tækniþróun síðasta aldarfjórðungs. Hann hefur einnig örlítið persónulegt gildi fyrir mig, því þegar ég hóf störf á Tölvuheimi (sem þá var gefinn út á prenti), sumarið 2000, var árslisti PC World ein af fyrstu greinunum sem ég þýddi fyrir mitt fyrsta tölublað sem ritstjóri.

Google á toppnum

Það er því alltaf svolítið gaman að sjá þegar nýr listi hefur verið gefinn út. Bestu vörurnar taka að sjálfsögðu stakkaskiptum, þótt það sé greinilegt að sumar vörur og sumir framleiðendur haldi betur út en aðrir. Eitthvert árið breyttist svo snið árslistans þannig að hætt var að tilnefna bestu vörurnar í fyrirfram skilgreindum flokkum (besti hugbúnaðurinn, besti litaprentarinn, o.s.frv.) og byrjað var einfaldlega að raða vörunum upp á topp-100 lista eftir fyrirfram ákveðnum skilgreiningum á því hvað sé gott og hvað ekki.

Þetta árið vermir Google toppsætið með Google Apps Premier Edition, sem er skrifstofuhugbúnaðarlausn fyrir smærri fyrirtæki. Google er smám saman að þjarma að Microsoft á skrifstofuhugbúnaðarsviðinu og miðað við dóma PC World er þarna komin vel heppnaður keppinautur hins alltumlykjandi Office skrifstofuvönduls Microsoft.

Í öðru sæti situr Intel Core 2 Duo örgjörvinn, sem síðastliðið haust skaut Intel langt fram úr helsta keppinautnum AMD í örgjörvakapphlaupinu. Þar á eftir koma svo Nintendo Wii leikjatölvan, sem sló óvænt í gegn eftir að flestir héldu að Sony og Microsoft væru orðin allsráðandi á þessum markaði, Verizon Fios netþjónustan sem boðin er í Bandaríkjunum, og RIM Blackberry 8800 snjallsíminn.

Apple með flestar vörur - Vista kemst ekki á blað

Annars er óþarfi fyrir mig að telja upp listann lið fyrir lið – einfalt er að skoða hann í heild sinni með því að smella hér. Það er hins vegar athyglisvert að reyna að sjá stóru drættina í svo ítarlegum lista. Einföld talning leiðir t.d. í ljós að Apple kemur flestum vörum inn á listann – sex talsins í sætum 9, 11, 26, 45, 61 og 82 – og því ljóst að þar á bæ er mikill upptaktur þessa dagana. Næst kemur Google með fimm vörur, í sætum 1, 31, 34, 36 og 53. Microsoft nær hins vegar einungis þremur vörum á topp 100 listann, í sæti 18, 56 og 91 og vekur sérstaka athygli að nýja stýrikerfið, Windows Vista, kemst ekki á lista PC World. Yahoo fær einungis tvær tilnefningar.

Hvað vélbúnaðarframleiðendur varðar virðist Dell vera ótvíræður sigurvegari, með fjórar vörur í sætum 29, 47, 59 og 73. Lenovo og HP ná inn einni vöru hvort. Í stafrænum myndavélum vekur árangur Nikon mikla athygli, en myndavélar frá þeim eru í sætum 23, 37 og 46. Canon, sem löngum hefur staðið sig vel í þessari árlegu úttekt PC World, nær inn tveimur myndavélum (og einum prentara að auki), en allar Canon-vörurnar eru neðar en Nikon-vélarnar á listanum – í sætum 51, 54 og 65.

PlayStation 3 „dissuð“

Ekki má heldur gleyma að leikjatölvustríðið er í algleymingi þessi misserin og þar hefur Nintendo yfirhöndina með Wii-tölvuna, sem nær þriðja sæti eins og áður var bent á. XBox frá Microsoft kemst einnig ofarlega á listann, í 18. sæti, en PlayStation 3 er hvergi að finna á topp 100, sem verður að teljast verulegt „diss“ frá PC World á þessa öflugustu leikjatölvu sögunnar – sem hefur mætt ýmsum mótbyr og ekki átt sérstaklega upp á pallborðið hjá neytendum.

Að endingu er svo gaman að lesa listann yfir það sem blaðamenn PC World telja „heitt“ eða „kalt“ í tækniheiminum um þessar mundir. Þar kemur m.a. í ljós að Flash-minni í stað harðra diska í fartölvum geti átt sterka innkomu í tækniheiminn á næstunni og einnig LED-baklýsing á skjám, sem verður sífellt ódýrari. AJAX/Web 2.0 veftæknin hefur verið mikið „buzz-uð“ síðustu misseri, en gæti hins vegar átt í vandræðum vegna öryggismála og höfundarréttarvarnir eru úti í kuldanum – sem betur fer miðað við hörmungarsögu slíkrar tækni síðustu árin.

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>